DDV od storitev usposabljanja pilotov

Pojasnilo DURS, št. 4230-326/2010, 27. 7. 2010

Davčni zavezanec sprašuje, ali je za storitev usposabljanja pilotov treba obračunati DDV ali pa je omenjena storitev oproščena plačila DDV v skladu z 8. točko prvega odstavka 42. člena Zakona o davku na dodano vrednost – uradno prečiščeno besedilo ZDDV-1-UPB2 (Uradni list RS, št. 10/10). Zanima ga tudi, ali je obveznost obračuna odvisna od vrste izvajalca.

V zvezi z navedeno problematiko smo od Ministrstva za finance prejeli pojasnilo št. 430-147/2010/2 z dne 23. 7. 2010, kot sledi v nadaljevanju:

Usposabljanje pilotov je lahko oproščeno plačila DDV, če usposabljanje izvaja javni zavod ali organizacija iz 8. točke prvega odstavka 42. člena ZDDV-1 oziroma oseba, ki izpolnjuje vsaj enega od pogojev iz 43. člena ZDDV-1.

V skladu z 8. točko prvega odstavka 42. člena ZDDV-1 je oprostitev predpisana za predšolsko vzgojo, šolsko izobraževanje, poklicno usposabljanje in prekvalifikacije, vključno z dobavami blaga in storitev, ki so neposredno povezane z vzgojo in izobraževanjem, poklicnim usposabljanjem oziroma prekvalifikacijami, ki jih v skladu s predpisi opravljajo javni zavodi ali druge organizacije, pod pogoji, predpisanimi za opravljanje teh storitev, če ni verjetno, da taka oprostitev vodi k izkrivljanju konkurence.

Opredelitev, kaj se šteje za predšolsko vzgojo, šolsko izobraževanje, poklicno usposabljanje in prekvalifikacije, je podana v 66. členu Pravilnika o izvajanju Zakona o davku na dodano vrednost (Uradni list RS, št. 117/06, 33/09, 58/09 in 27/10; v nadaljevanju: PZDDV). Iz drugega odstavka 66. člena PZDDV izhaja, da se za usposabljanje iz 8. točke prvega odstavka 66. člena ZDDV-1 pod pogojem, da jih opravljajo javni zavodi ali druge organizacije pod predpisanimi pogoji za opravljanje teh storitev uvršča tudi izobraževanje, usposabljanje in izpolnjevanje za potrebe opravljanja poklicev, ki se opravljajo na področju drugega izobraževanja, izpopolnjevanja in usposabljanja pod šifro SKD P/85.5. V tej določbi je zajeto izobraževanje, ki je neposredno povezano s poklicem ali stroko, pa tudi izobraževanje, usmerjeno v pridobivanje ali posodabljanje znanja za poklicne namene.

Zgoraj omenjene storitve so lahko oproščene plačila DDV tudi, če jih opravljajo osebe, ki niso javni zavodi ali druge organizacije, če izpolnjujejo vsaj en pogoj iz 43. člena ZDDV-1, in sicer:
•	njihov cilj ni doseganje dobička, če pa dobiček vseeno dosežejo, ga ne smejo razdeliti, temveč ga morajo nameniti za nadaljnje opravljanje ali izboljšanje storitev;
•	jih upravljajo in vodijo večinoma prostovoljci, ki sami ali preko drugih oseb niso posredno ali neposredno udeleženi v rezultatih teh dejavnosti;
•	zaračunavajo cene, ki jih odobrijo pristojni organi, ali cene, ki niso višje od takšnih odobrenih cen, ali za storitve, za katere ni potrebna odobritev cen, cene, ki so nižje, kot jih za podobne storitve zaračunavajo davčni zavezanci, ki obračunavajo DDV;
•	ni verjetno, da oprostitev DDV za te storitve izkrivlja konkurenco, na primer postavlja v slabši položaj davčne zavezance, ki obračunavajo DDV.
Iz navedenih določb izhaja, da je usposabljanje pilotov lahko oproščeno plačila DDV, če usposabljanje izvaja javni zavod ali organizacija iz 8. točke prvega odstavka 42. člena ZDDV-1 oziroma oseba, ki izpolnjuje vsaj enega od pogojev iz 43. člena ZDDV-1.